Jesper Petersen (SF), 2011-05-05:
Da finanskrisen rasede over hele verden, tog de politiske partier i Folketinget nogle nødvendige og ansvarsfulde beslutninger ved vedtagelsen af bankpakkerne.
Vi sikrede stabilitet, garantier for danskernes indskud og grobund for de fortsatte og helt nødvendige udlån til danske virksomheder, for at systemet simpelt hen kunne blive ved med at fortsætte, at virksomhederne ikke gik i stå, at ikke alle mistede deres arbejde, sørgede for, at den finansielle sektor kunne fortsætte.
Det var nogle meget drastiske, meget omfattende beslutninger, der skulle træffes.
Jeg refererede tidligere i et af spørgsmålene, hvordan vi med den første bankpakke jo var i en meget, meget presset situation og på meget kort tid skulle vedtage en bankgaranti på næsten det dobbelte af det danske bruttonationalprodukt til den danske finansielle sektor.
Det var en stor risiko, samfundet, staten påtog sig.
Men det var meget, meget store og meget voldsomme beslutninger, som var nødvendige, men som nu må mane til eftertanke.
Så langt, så godt, det er håndteret.
Men nu er vi nået dertil, hvor der ikke skal handles og reageres akut længere.
Det er tid til at se tilbage, tid til at afdække, evaluere, lære af, hvad der gik galt i den finansielle sektor, se på, om der er ting, som også vi i Danmark kan gøre for at undgå, at vi kommer i lignende situationer.
Jeg synes, at der er grund til at bemærke, at regeringen ofte påstår, at Danmark er kommet bedre ud af krisen end forventet, og at vi har klaret os bedre end andre lande.
Det er faktisk ikke rigtigt.
Måske har vi klaret os bedre, end den danske regering havde forventet, men det siger vel i bund og grund ikke så meget, men vi har bestemt ikke klaret os bedre end så mange andre lande.
Finanskrisen haft meget voldsomme konsekvenser for Danmark.
Vores beskæftigelse under krisen er faldet mere end i lande som f.eks. Grækenland og Portugal – omkring 180.000 arbejdspladser i den private sektor har Danmark mistet.
Ledigheden er steget meget hurtigt, investeringerne er faldet markant, forbruget er på trods af skattelettelser og udbetaling af SP-opsparingen faldet, mens det er steget f.eks. i vores nordiske nabolande.
Væksten er stadig væk meget lav i Danmark og forventes også at være det i de kommende år, hvor der i andre lande er kommet mere gang i væksten.
Så vi er ikke kommet specielt godt ud af krisen, synes jeg.
Også derfor er det vigtigt at få afdækket årsagen til finanskrisen i verden og undersøgt håndteringen i Danmark.
For kun ved at afdække de årsager, kan vi hindre og forebygge, at der igen opstår en lignende krise. Andre lande har faktisk allerede foretaget eller sat tilsvarende evalueringer i gang af, hvad der gik galt.
Nogle lande, der har været særlig hårdt ramt, f.eks. Island og Irland og også Holland, som Danmark jo i mange andre sammenhænge sammenligner sig med, Norge, Storbritannien og USA.
Jeg synes kun, at det er naturligt, hvis vi gik samme vej.
Så vi lægger op til en tilbundsgående undersøgelse, som vi kan lære af, som vi kan bruge til at få rettet op på det, der muligvis ikke er godt nok, efter at vi, som jeg også godt vil sige, bakkede op om den resolutte handling, der foregik med de bankpakker.
Men vi skulle jo nødig komme i situationen igen, og kommer vi det, skal vi være bedre rustet til at håndtere det.
Så vi anbefaler altså, at man laver en analyse, en kommission, der består af uvildige folk, finansielle og økonomiske eksperter, og en evaluering skal være åben, så relevante input også fra udlandet kan bruges.
Det vil jo være stik modsat den måde, som det måtte gøres på, da finanskrisen skulle håndteres resolut og hurtigt uden nogen høringsprocesser og lang tid til diskussion, men øjeblikkelig indgriben for at holde hånden under den finansielle sektor i Danmark.
Den situation skulle vi nødig komme i igen, og kommer vi der, skal vi gerne være klogere, og det kan undersøgelser af konkrete banker ikke ændre på.
Der er brug for en tilbundsgående kommissionsundersøgelse.